Regstappe om Afrikaans by Kovsies te redHoofgebou op die Bloemfontein-kampus van die Universiteit van die Vrystaat Foto: UV Facebook Die burgerregte-organisasie AfriForum berei tans voor op regstappe om Afrikaans as onderrigtaal aan die Universiteit van die Vrystaat (UV) te red. Dit volg nadat dit bekend geraak het dat die senaat van dié universiteit gister ten gunste van ’n nuut voorgestelde taalbeleid gestem het wat Afrikaans as onderrigtaal gaan uitfaseer. Die senaat se aanbeveling sal Vrydag vir finale goedkeuring aan die universiteitsraad voorgelê word. Volgens Alana Bailey, adjunk uitvoerende hoof van AfriForum, het AfriForum op sowel 26 Februarie as 4 Maart 2016 die senaat en bestuur van die UV in regskrywes gewaarsku dat AfriForum tot regsaksie sal oorgaan om Afrikaanse studente se taalregte te beskerm indien daar met stappe voortgegaan sou word om Afrikaans as onderrigtaal aan dié universiteit uit te faseer. “In die lig van die sensitiwiteit van taalkwessies in die land en die huidige spanning op die Bloemfontein-kampus is die bestuur ook versoek om die hersiening van die taalbeleid voorlopig op ys te plaas totdat gemoedere bedaar het,” het Bailey gesê. “Die UV kan daarna met inagneming van insette van onafhanklike kundiges ingeligte, beredeneerde, objektiewe besluite neem wat ten beswil van die universiteit en sy gemeenskap as geheel sal wees.| Volgens haar toon die senaat se besluit ’n gebrek aan leierskap en insig in die betekenis van taalregte soos in die Grondwet vergestalt. “Dit blyk dat hulle eerder onder ideologiese druk swig as om standpunt in te neem en bewese beste praktyke soos meertaligheid en moedertaalonderrig te bevorder,” het sy bygevoeg. “AfriForum voel sterk daaroor dat Afrikaanssprekende studente nie van hulle reg tot moedertaalonderrig ontneem mag word nie, en dat die universiteit eerder moeite moet doen om aan meer studente toegang tot moedertaalonderrig te bied. Afhangend van die besluit van die raad Vrydag sal ons tot regsaksie oorgaan om Afrikaans as onderrigtaal aan UV te beskerm.”